Ine Veen

Ine Veen (Koog aan de Zaan, 15 desimber 1937) is in Nederlânsk ballerina, fotomodel, mannekên, sjongster, aktrise, skilderesse, publisiste en biste-aktiviste.

 Biografy 
Ine Veen waard berne út in ferhâlding fan Carolina Otte mei dirigint, komponist en skriuwer Gerard van Hulst. Yn de jierren fyftich folge se de dûnsoplieding oan de Nel Roos Balletakademy te Amsterdam en krige dêrnei fan Yvonne Georgi in kontrakt foar it Operaballet fan Hannover. Sy dûnse foaral yn Dútslân, mar soms ek yn Nederlân, ûnder oare yn L'Italiana in Algheri, wêrfoar't se útliend waard oan it selskip fan it Teatro alla Scala di Milano. Mei dat selskip dûnse hja yn 1955 yn Amsterdam en De Haach, ûnder regy fan Franco Zeffirelli en muzikale lieding fan Carlo Maria Giulini. Yn in tal opera's en operettes naam se ek sjongpartijen foar har rekken.

Veen spile sawol yn Nederlân as yn Duitslân yn in grut tal teäterproduksjes, lykas Caesar und Cleopatra, Beatrice, Faust, De Keapman fan Feneetsje en in tal Tsjechovrollen. Yn Dútslân spile se mei Johannes Heesters en Maximilian Schell, yn Nederlân mei Ko van Dijk jr. en Mary Dresselhuys. Se wie ferbûn oan toanielgroep Ensemble, De Nieuwe Komedie, Het Rotterdams Toneel en de Haachske Komedy.

Ein jierren tachtich sette Veen in punt efter har karriêre as aktrise, mar oant 1991 wie se noch geregeldwei op de radio te hearren yn harkspullen en  literêre programma's dêr't se gedichten foardroech. Se wie model foar ûnder oaren Gerard Hordijk, Adrian Stahlecker, Wim van Beelen, Jean de Blieck, Frans Erkelens en Jean Thomassen, mar dêrnei lei hja har ta op de skilderkeunst en ûntwikkele in hiel eigen styl.

Veen is in warber aktiviste foar it wolwêzen fan bisten en is lid fan ferskate komitees, lykas Dierenhulp Venezuela. Nei de dea fan Pim Fortuyn naam har politike belangstelling bot ta.

Yn 2006 ûntfong Veen in Keninklike ûnderskieding foar har fertsjinsten foar de Nederlânske kultuer; se waard beneamd ta Ridder yn de oarder fan Oranje-Nassau.

Op 6 maaie 2007, presys fiif jier nei de moard op Fortuyn, presintearre se har earste boek, Moord namens de 'Kroon'? Yn dat boek seit se ûnder mear dat der twa soarten kûgels by it lyk fan Fortuyn fûn wêze soene.

Oer Veen waard in biografy skreaun troch Adrian Stahlecker.

 Galery 

 Filmografy 
 Jier Titel Rol Notysjes 1970 De klop op de deur Eugenie de Montfard  Telefyzjesearje 1971 Blue movie Julia  1972'n Zomerzotheid Ella  1972 Chinese Kung Fu against Godfather Frouljus haadrol 1972 Kunt u mij de weg naar Hamelen vertellen, mijnheer? Mear as ien rol yn ferskillende ôfl. 1974 Dynastie der kleine luyden Maria van Artevelde 1976 A Bridge Too Far 1978 Dagboek van een herdershond Húshâldster Angèle Telefyzjerige 1982 De Weg Irene van Swaay Telefyzjerige

 Keppeling om utens 
   IMDb-profyl

Kategory:Nederlânsk toanielakteur
Kategory:Nederlânsk telefyzje-akteur
Kategory:Nederlânsk sosjaal aktivist
Kategory:Bisterjochte-aktivist
Kategory:Nederlânsk dûnser
Kategory:Nederlânsk harkspulakteur
Kategory:Nederlânsk keunstskilder
Kategory:Nederlânsk model
Kategory:Nederlânsk sjonger
Kategory:Ridder yn de Oarder fan Oranje-Nassau
Kategory:Persoan berne yn 1937